b'\n_START_ARTICLE_\nJohann Joachim Becher\n_START_PARAGRAPH_\nJohann Joachim Becher (6. toukokuuta 1635 Speyer, Pyh\xc3\xa4 saksalais-roomalainen keisarikunta \xe2\x80\x93 lokakuu 1682 Englanti) oli saksalainen l\xc3\xa4\xc3\xa4k\xc3\xa4ri ja alkemisti. Becher tunnetaan erityisesti varhaisesta teoriastaan, jolla pyrittiin selitt\xc3\xa4m\xc3\xa4\xc3\xa4n palamista. Vuonna 1669 Becher esitti, ett\xc3\xa4 kaikki kappaleet koostuvat vedest\xc3\xa4, ilmasta ja kolmesta erilaisesta maasta. Maiden nimet olivat terra pingue (rasvainen maa), terra mercurialis (elohopeamainen maa) ja terra lapidea (kivinen maa). Palamisreaktiossa terra pingue irtosi aineesta. T\xc3\xa4m\xc3\xa4 innoitti Georg Ernst Stahlia kehitt\xc3\xa4m\xc3\xa4\xc3\xa4n flogiston-teoriaa. Stahl korvasi Becherin terra pinguen flogistonilla.'